Orice summit internațional pentru pacea din Ucraina de la care va fi exclusă Rusia este pur și simplu "absurd" și va eșua, a declarat purtătorul de cuvânt al Kremlinului, Dmitri Peskov, într-un interviu publicat marți, notează Reuters.
Peskov a mai spus pentru publicația Argumenty I Fakty că Rusia își continuă războiul declanșat în urmă cu doi ani în Ucraina pentru a se proteja de Occident.
"Poate fi rezolvată problema ucraineană fără participarea Rusiei? Răspunsul este clar - nu se poate", a declarat Peskov în interviul realizat joia trecută, cu o zi înainte de atacul armat de la sala de concerte de la periferia Moscovei.
"Pentru că Ucraina a fost transformată într-un instrument în mâinile Occidentului colectiv, cu ajutorul căruia intenționează, așa li se pare, să pună mai multă presiune asupra Rusiei, să limiteze Rusia și să o abandoneze la marginea dezvoltării. Și, dacă vor reuși, să o termine", a adăugat el.
Președintele ucrainean Volodimir Zelenski a cerut organizarea unui summit internațional pentru pace, iar la începutul acestui an Elveția a declarat că va găzdui reuniunea și că se discută o dată și detaliile.
Președintele rus Vladimir Putin a denunțat deja ca fiind inaplicabil un plan de pace ucrainean care prevede retragerea trupelor rusești și restabilirea granițelor Kievului din 1991, inclusiv Crimeea, peninsula anexată ilegal de Rusia în 2014.
Peskov a reiterat că acest plan este de neconceput și a denunțat, de asemenea, planurile discutate de Uniunea Europeană și de alte țări de a prelua controlul asupra profiturilor din activele rusești înghețate după invazia din 2022 și de fi transferate Ucrainei.
"Cred că europenii înțeleg că vom contesta o astfel de decizie. Este posibil ca această chestiune să nu se refere la un singur an, ci, mai degrabă, la decenii", a spus el.